Shilpa Shetty

**Shilpa Shetty** (s. 8. kesäkuuta 1975 Mangalore, Karnataka, Intia) on intialainen näyttelijä. Hän on näytellyt hindinkielisissä elokuvissa, mutta hän on esiintynyt myös kannadan-, telugun- ja tamilinkielisissä elokuvissa. Lisäksi hän on esiintynyt useissa televisio-ohjelmissa.

Shetty aloitti uransa mallina ja esiintyi useissa televisiomainoksissa. Hänen ensimmäinen elokuvansa oli menestynyt trilleri *[[Baazigar]]* vuonna 1993. Hän saavutti laajempaa menestystä kaksoisroolilla komediassa *[[Main Khiladi Tu Anari]]* vuonna 1994. Lupaavasta alusta huolimatta hänen seuraavat elokuvansa eivät menestyneet, ja draama *[[Jaanwar (vuoden 1999 elokuva)|Jaanwar]]* oli hänen ensimmäinen kaupallinen menestyksensä viiteen vuoteen. Menestysdraama *[[Dhadkan]]* (2000) oli käännekohta Shettyn uralla ja hän sai ylistystä roolisuorituksestaan. Seuraavaksi hän näytteli naispääosaa muun muassa rikosdraamassa *[[Indian (elokuva)|Indian]]* (2001), trillerissä *[[Dus (vuoden 2005 elokuva)|Dus]]* (2005) ja perhedraamassa *[[Apne]]* (2007), ja sai kehuja roolisuorituksistaan draamoissa *[[Rishtey]]* (2002) ja *[[Life in a… Metro]]* (2007). Hänen roolinsa HIV-potilaana draamassa *[[Phir Milenge]]* (2004) keräsi ylistystä ja useita palkintoehdokkuuksia.

Shetty on Britannian *[[Big Brother (Iso-Britannia)#Celebrity Big Brother|Celebrity Big Brotherin]]* viidennen tuotantokauden (2007) voittaja. Hän joutui talossa rasismin kohteeksi, mistä nousi kansainvälinen kohu.

Näyttelemisen lisäksi Shetty on osallistunut lavaesityksiin ja kahden ravinto-oppaan kirjoittamiseen. Hän on toiminut useiden merkkien ja tuotteiden mainoskasvona. Hän on myös ottanut kantaa yhteiskunnallisiin asioihin, kuten feminismiin ja eläinten oikeuksiin. Shetty toimi juontajana *[[Bigg Boss]]* -tositelevisiosarjan toisella tuotantokaudella ja tuomarina kykykilpailuissa *[[Jhalak Dikhhla Jaa]]*, *[[Nach Baliye]]* ja *[[Super Dancer]]*. Hän oli Rajasthan Royals -krikettijoukkueen osaomistaja ja toimi tuottajana vuoden 2014 toimintaelokuvassa *[[Dishkiyaoon]]*.

## Yksityiselämä
Shilpa Shetty syntyi Mangaloressa Karnatakan osavaltiossa. Hän on Surendra ja Sunanda Shettyn vanhempi tytär. Myös hänen nuorempi sisarensa Shamita Shetty yritti luoda uraa näyttelijänä. He työskentelivät vuonna 2005 yhdessä elokuvassa *[[Fareb (vuoden 2005 elokuva)|Fareb]]*.

Shetty meni marraskuussa 2009 naimisiin liikemies Raj Kundran kanssa. Shetty synnytti toukokuussa 2012 pojan. Heidän tyttärensä syntyi sijaissynnyttäjän avulla helmikuussa 2020.

## Palkinnot
;Voitot
* Bollywood Movie Award (1998)
* Giant International Award (2004)
* AAHOA Award (2005)
* Indian ”Diva of the Year” by SaharaOne Television viewers (2005)
* IIFA Special Award for Global Impact (2007)
* Silver Star Award (2007)
* Rajiv Gandhi National Quality Award (2007)
* Zee Cine Award (2008)
* IIFA-FICCI Frames Awards for the ”Most Powerful Entertainers of the Decade”, yksi kymmenestä saajasta (2009)

;Ehdokkuudet
* Filmfare Award (1994, 2003, 2005)
* International Indian Film Academy Award (2001, 2005)
* Star Screen Award (2003, 2005)
* Bollywood Movie Award (2005)
* Zee Cine Award (2005)

## Filmografia

## Lähteet

## Aiheesta muualla

* 
* 
* Shipa Shettyn henkilökuva BBC:n sivulla